
הצעת חוק לתיקון פקודת העיריות (מס' 89) (יושב-ראש מועצה), התשס"ד-2004 -
חברי-כנסת: אילן ליבוביץ, רוני בריזון, חמי דורון, רשף חן, יגאל יאסינוב, ציפי לבני,
מל פולישוק-בלוך, אהוד רצאבי, אילן שלגי


היו"ר יורי שטרן:

	אני פותח את הישיבה. אנו דנים בהצעת חוק לתיקון פקודת העיריות (מס' 89) (יושב-ראש מועצה), התשס"ד-2004. קיבלתי מכתב מחבר מועצה של אחת הערים, שהתלונן שאני לא מקדם את הצעת החוק הזאת. ברגע שהעליתי את הצעת החוק לסדר היום, התקשרו מספר ראשי ערים ונציגי השלטון המקומי ושאלו למעשיי. כנראה שהחוק הרבה פחות משעמם ממה שחשבנו... על כל פנים, הסיבה לחקיקה ברורה וידועה. עם צמצום מספר חברי המועצות לחצי, מועצות שקודם היו רשאיות למנות יושב-ראש מועצה כתפקיד נוסף שלא בתשלום, יצאו מהרשימה הזאת. בסך הכל מטרת המציעים היתה להחזיר את המצב לקדמותו מבחינת מספר הרשויות שרשאיות למנות את יושב ראש המועצה, כפי שהיה עד לצמצום האחרון במספר חברי המועצה. לכן איני יודע למה ההתנגדות רבה כל כך, כי עד כה חייתם עם זה. 

דיברתי עם המציע הראשי, חבר הכנסת אילן ליבוביץ. הוא מוכן להוסיף שזה יתבצע אך ורק בהסכמת ראש העיר. אני חושב שבזה אפשר ליצור איזון נכון, כי קודם כל יש אפשרות קצת להקל על ראש הרשות בחלק מתפקידו שהוא גם תפקיד ביצועי וגם תפקיד של כבוד. שנית, אנחנו חוסמים דרך להקמת כל מיני מועצות לעומתיות ובלגן נוסף בעיריות שגם כך לא חסר. האם זה מקובל עליכם? 

מוטי ששון:

	זה מכובד מאוד. 

ישראל סדן:

	 כשאתה אומר "הסכמת ראש העיר", הכוונה היא "מטעמו של ראש העיר", כי כמו שראש העיר יכול במכה אחת להסיר את ממלא מקומו לפי סעיף 14, כך יוכל גם ראש העיר להסיר את התפקיד ממי שמינה אותו, כמובן באישור המועצה, בהנחה שיש לו רוב במועצה. לפני תחילת הדיון, אמרו חברי הכנסת שהיום יש ברשויות המקומיות רסיסי מפלגות ושהמוביליות בין קואליציה לאופוזיציה בלתי מובנת. בחדרה, לדוגמה, יש היום 13 סיעות על 19 חברי מועצה – אתה מבין את המשמעות של זה? המצב הוא דומה בהרבה מאוד רשויות ואנחנו מאוד צריכים להיזהר מהעניין. לכן חשוב שהמינוי של יושב ראש המועצה יהיה על-ידי ראש העיר, ושבאותה מידה שראש העיר ממנה אותו הוא גם יוכל להסיר את המינוי הזה מאותו נושא תפקיד. 

היו"ר יורי שטרן:

	המצב הזה של סגנים לא כל כך טוב, כי הוא מנטרל כל סגן מכל עצמאות שהיא. אני גם מבין את הבעייתיות במצב ההפוך, אבל אני לא בטוח שזה הפתרון האידיאלי, כפי שהוא היום, אבל אנחנו דנים בהצעה אחרת. 

עמרם מצנע:

	חבר הכנסת ליבוביץ, הייתי מוריד לחלוטין את המגבלה של כמות חברי מועצה. 

אילן ליבוביץ:

	15 חברי מועצה יש במקומות בהם 50,000 תושבים ומעלה. רצינו לתת משמעות לגוף הזה. 


עמרם מצנע:

	אם אתה עושה את זה בהסכמת ראש העיר, לפי דעתי זה יכול להיות בכל מועצה שהיא. 

דוד עמאר:

	צריך לעשות טיפול יסודי בכל מה שקשור להרכב המועצה ולמספר חבריה. על פי תקנה – לא צריך אפילו חוק – אתה יכול לקחת את נשר ובמקום 15 חברי המועצה לקבוע תשעה חברים בהדרגה. בתל אביב במקום 31 אפשר לקבוע 15 חברים. 

מוטי ששון:

	 כך זה בחוץ לארץ. 

דוד עמאר:

	לכן הייתי מציע לחבר הכנסת ליבוביץ להזמינו למרכז השלטון המקומי. נסביר לך את כל החוליים של מרכז השלטון המקומי.איך ראש עיריית תל אביב יכול לתפקד היום אם יש לו 12 סיעות?

היו"ר יורי שטרן:

	הוא דווקא מתפקד לא רע...

אילן ליבוביץ:

	זה קיים בהרבה מקומות. הייתי בארצות-הברית, ושם ראיתי שבערים שגרים בהם חצי מיליון ומיליון תושבים יש שישה חברי מועצה. 

היו"ר יורי שטרן:

	תתחיל עם זה שלממשלת ארצות הברית 12 שרים. 

דוד עמאר:

	כדי להיכנס למועצת העיר מספיק לך 0.7% מהמודד. זאת שערורייה שאין כדוגמתה. ביישובים של 13,000 תושבים שם 7,000 מצביעים, מספיק שתיקח משפחה ענפה אחת כדי שתשב במועצה. 

היו"ר יורי שטרן:

	אנחנו נדון בזה, אבל אני מציע לא לגלוש לזה. 

דוד עמאר:

	אני מבקש להקפיא את הדיון בחוק הזה עד שתהיה פגישה מאוד רצינית. 

היו"ר יורי שטרן:

	אבל למה אתה קושר את זה לפה? הרי עד הבחירות הבאות לא ישתנה המספר. 

מירי פרנקל-שור:

	 למה אי אפשר לומר את ההשלכות עכשיו?
דוד עמאר:

	אני אומר לך מה ההשלכות. ראש עיריית חולון, אם היתה לו מועצת עיר של 15 אנשים ואפשרות למנות ארבעה סגנים בשכר כשהוא ראש העיר, לא היתה לו בעיה של מועצה וראש מועצה או של תפקידים אחרים. הוא היה מרכיב קואליציה של שמונה חברים. חבר הכנסת ליבוביץ, תאמין לי שאני "רק" 30 שנה במקצוע. 

אילן ליבוביץ:

	 מה הבעיה? זה דווקא יקל עליו.

מוטי ששון:

	אולי ברשותך ארחיב בכמה משפטים, מעבר להצעה שאתם מעלים. אתם צריכים לדעת שהשלטון המקומי עומד בפני קריסה, ולוועדת הפנים ואיכות הסביבה של הכנסת יש תפקיד מאוד מאוד חשוב כאן. אני לא פוחד מהמעורבות שלכם. איך אמר לי עמרם מצנע? יש עוינות כלפי ראשי הערים. 

עמרם מצנע:

	 במשרד הפנים. 

היו"ר יורי שטרן:

	זה לא נכון לגבי הכנסת כולה, אין עוינות. 

מוטי ששון:

	 מרגישים את זה. הרשויות יקרסו. הסכר היחיד שעומד בפני קריסה זה ראשי ערים. מאשימים אותם בחוסר יעילות ובשחיתות. מצד אחד בבחירות האלה האוצר אומר שעלינו להתייעל, ומצד שני בגלל הסכמים כאלה ואחרים במפלגה לא הורד מספר הסגנים. יש לי היום חמש מפלגות שהן לשון מאזנים. כל אחת מהן בלי בושה מבקשת סגן בשכר. אני קבעתי שרק שניים מהם אני מוכן לקדם. יושב-ראש "האיחוד הלאומי" בחולון עובד ללא שכר. 

היו"ר יורי שטרן:

	אבל עדיין לא סיכמת איתם. 

מוטי ששון:

	 אני מקווה שאנחנו לקראת הסוף. 

אילן ליבוביץ:

	 איך יש ראשי ערים שהצליחו למנות סגנים בכלל בלי שכר?

דוד עמאר:

	כמה כאלה יש? אולי בעיר אחת. גם לדוד עמאר רק סגן אחד, עם חלוקת עבודה. 


היו"ר יורי שטרן:

	למרות שאני מזדהה עם משימה של חיסכון והתייעלות, כשיש לך עיר שיש בה אוכלוסייה לא מבוססת וכשאתה לא רוצה שהפוליטיקה תהיה כולה רק של עשירים, אתה חייב אנשים שביכולתם בסופו של דבר להקדיש את זמנם לפוליטיקה עירונית. אם אדם עובד שמונה, תשע שעות ביום, הוא לא מסוגל לעשות את זה. 

אילן ליבוביץ:

	השאלה היא האם בעיר כמו חולון צריך חמישה סגנים או שאפשר להסתפק בשניים. 

מוטי ששון:

	 אם באמת רוצים לחסוך, לא צריכים יותר מסגן אחד כממלא מקום בשכר. אני אומר שאנחנו ממש עומדים בפני קריסה. 

היו"ר יורי שטרן:

	אבל אנשים גם מחפשים כבוד. 

דוד עמאר:

	אם מחפשים כבוד, מבחינתי תמנה 10 סגנים בתואר. 

אילן ליבוביץ:

	סגן בתואר כרוך בכסף רב – לשכה, מזכירה. 

דוד עמאר:

	אין לשכה. 

אילן ליבוביץ:

	כדאי שנעבור בין כל הרשויות המקומיות ונראה מה בדיוק המצב. 

דוד עמאר:

	תבוא אליי. 

אילן ליבוביץ:

	 לבוא אליך? אתה צדיק אחד בסדום?

דוד עמאר:

	אני לא בסדום ולא צדיק. 

משה גפני:

	 מה הבעיה של לשכה? האם לשכה עולה כסף?


חמי דורון:

	לשכה זה עובדים. 

היו"ר יורי שטרן:

	יש פה נושא רחב מאוד, כואב מאוד ומסובך מאוד, שכרוך בשיטת הבחירות, בקשרי גומלין ובצורת התקצוב בין הרשות המקומית לשלטון המרכזי. אנחנו כעת דנים בהצעה מאוד ספציפית. אם נצמצם עוד את מספר חברי המועצה, צריך לזכור שהאוכלוסייה שלנו מגוונת. לכל שכונה בעיר בעיות שלה, כלומר צריך לתת גם לאוכלוסייה ביטוי עצמי.  

דוד עמאר:

	אתה צריך שלטון יציב. 

היו"ר יורי שטרן:

	אבל גם שלטון מייצג. 

דוד עמאר:

	אין שלטון מייצג. אין להפוך את מרכז השלטון המקומי למקום שאפשר ליהנות ממנו. יש היום אפשרות לשר לקבוע שבחולון יהיו 15 חברים ולא 27 חברים.

היו"ר יורי שטרן:

אני מבטיח לך שיתקיים פה דיון בנושא הזה, אבל לא כעת.  

חמי דורון:

	אני הגשתי הצעת חוק לצמצם את מספר הסגנים לשניים. 

דוד עמאר:

	 אין לי בעיה עם זה. 

ישראל סדן:

	אני חושב שיש פה קונסנזוס לגבי הנושא הזה של מינוי יושב-ראש מועצת העיר, בתנאי שזאת תהיה פררוגטיבה מוחלטת של ראש הרשות על-פי אותם תנאים שחבר הכנסת ליבוביץ העלה של 15 חברים ומעלה לפטר את אותו יושב ראש מועצה, בדיוק כפי שיש לו סמכות לגבי ממלא מקום, מה שלא כן לגבי הסגן. את הסגן רשאית לפטר המועצה, והיא רשאית גם למנות סגן, גם אם הוא מהאופוזיציה, להבדיל מממלא המקום, ולכן הפרידו את סעיף 14 וסעיף 15. 

חמי דורון:

	לקבוע שמי שימנה יושב ראש למועצת עיר הוא ראש העירייה זאת בדיחה, כי בכל זאת צריך ליצור איזשהו מצב של איזונים ובלמים. המערכת של מועצת עיר, לפחות בתפיסה הראשונית, היא שברגע שהבחירות  מופרדות בין ראש העירייה למועצה, המועצה צריכה להוות מקום של איזון וריסון. הכוח שיש לראש רשות על פקודת העיריות הוא עצום. על-פי החוק, יש לו יותר כוח מאשר הכוח שיש לראש ממשלה במדינה. אתה יודע שראש ממשלה אפשר להפיל מהר מאוד, וראש עיר כמעט שאי אפשר, זה תלוי מאוד בשר. יושב ראש מועצה זה לא דבר רע בסך הכל. איני יודע למה ראשי הרשויות ומרכז השלטון המקומי מתנגדים לכך. 


מוטי ששון:

	אתה תיצור אנרכיה. 

חמי דורון:

	אתה לא יכול ליצור אנרכיה. יושב ראש מועצה מתמנה על-ידי המועצה - בדרך כלל, ברוב המקומות, אין מועצות לעומתיות. 

קריאה:

	ומה קורה כשיש?

חמי דורון:

	 זה חלק מהמשחק הפוליטי. 

אילן ליבוביץ:

	אנחנו לא רוצים להגיע למצב שבו ראש העיר לא יוכל לתפקד. 

חמי דורון:

	מוטי ששון, עכשיו יש לך למעשה מועצה לעומתית. 

מוטי ששון:

	 עוד לא. 

חמי דורון:

	אני חושב שאתה נוהג לא רע. 

מוטי ששון:

	אני לא רוצה לשלם. 

חמי דורון:

	זכותך. אתם יודעים טוב מאוד שראש העיר יכול לתפקד מצוין גם במועצה לעומתית. 

ישראל סדן:

	במקום לעסוק בניהול העיר, הוא עוסק במניפולציות הפוליטיות שכופות עליו הסיעות. 

עמרם מצנע:

	כבוד היושב ראש, אני חושב שאנחנו נמצאים בכמה מעגלי דיון. לפי הערכתי, יש פה הסכמה על מה שהציע חבר הכנסת אילן ליבוביץ. לעולם לא נצליח לגשר בין מי שהיו חברי אופוזיציה בשלטון המקומי ובאים לכנסת כדי להשיג את מה שלא הצליחו להשיג כשהם היו חברי אופוזיציה - - 


חמי דורון:

	אבל אנחנו רוצים לעשות סוף סוף שינוי כדי שתהיה מערכת הגיונית. 

עמרם מצנע:

	 אמרתי לך שלעולם לא נצליח לגשר על הפער הזה.

דוד עמאר:

	אני לא מבין, 40 מנדטים קיבלה המפלגה שלי, ואף אחד לא הגיע. מפקירים את העניינים ל"שינוי"...

עמרם מצנע:

	 אפשר לנהל דיון ארוך על שום דבר, אבל את הבעיות העקרוניות לא נפתור. את הגישור בין מי שהיה באופוזיציה ובין מי שניהל או מנהל עיריות גם לא נבצע. אגב, בעיריית חיפה ראיתי כמה אופוזיציונרים לוחמים שנלחמו נגד השכר, והיום כשנתמנו לסגנים הם מקבלים שכר מלא. מדובר באנשי שינוי. 

משה גפני:

	למה אתה מדבר על עיריית חיפה? דבר על הממשלה...

עמרם מצנע:

	זה עוד מילא, אבל מגלים פתאום את בעיות הניהול של המערכת הזאת, שהן בעיות קשות ומסובכות מאוד. אמרו לי פעמים רבות ראשי ממשלות, ולא אחד, שהלוואי שקצת משיטת המבנה של המערכת העירונית היתה גם במדינה. 

חמי דורון:

	 כי הכוח של ראש העיר כמעט אבסולוטי. 

עמרם מצנע:

	אני באופוזיציה, ואני אומר לך שתפקיד ראש הממשלה במדינת ישראל הוא משימה כמעט בלתי-אפשרית, ואני מדבר על ניהול ולא על דעות. מה צריך לעשות? צריך ללכת למערכת העירונית שבה המועצות הולכות ונעשות בעייתיות משנה לשנה - רסיסי מפלגות, אין שום משמעת, אין שום מבנה מפלגתי. יש סחטנות לשמה בכל תחום ובכל נושא, בכל תפקיד של כבוד ובטח של שכר. אם יש הסכמה לכך שזה יהיה בהסכמת ראש העיר, קרי שזה יאפשר לראשי ערים שרוצים להוריד את הנטל... זה לא יפתור את הבעיה של מי שרוצה במערכת העירונית ליצור את אותה הפרדת רשויות. היום ראש העיר הוא גם רשות מבצעת - סמכותו מוחלטת – והוא גם רשות מחוקקת, כי הוא יושב ראש הפרלמנט העירוני, והוא אפילו במידה מסוימת רשות שופטת. 

חמי דורון:

	 יש חוקי עזר מסוימים שמקנים לו את כל הסמכויות. 

היו"ר יורי שטרן:

	מה דעתך על מנגנון הפיטורים?


עמרם מצנע:

	אין לי בעיה עם זה, אם זה בהסכמה של ראש העיר. כך גם לגבי מנגנון ההחלפה. 

משה גפני:

	 האמת היא שאני מאוד מכבד את חבר הכנסת אילן ליבוביץ, ולכן אני מתייחס להצעה שלו מאוד ברצינות, אבל האמת היא שלא הבנתי את הרציונל שלה. זה ברור לגמרי שצריך להניח איזונים ובלמים לראש עיר שנבחר בבחירה ישירה, והמנגנונים ברורים לנו. 

היו"ר יורי שטרן:

	על איזו הצעה אתה מדבר, על מה שכתוב או על מה שאנחנו מסכימים עכשיו להוסיף?

משה גפני:

	אתה מסכים שזה יהיה בהסכמת ראש העיר?

אילן ליבוביץ:

	במקרה הזה, כשבאים ראשי הערים ואומרים שבמקומות  מסוימים זה יכול ליצור להם בעיה.  

משה גפני:

	אז אתה מסכים לכך שזה יהיה בהסכמת ראש העיר, ואז החוק מיותר, כי יש לשר הפנים סמכות לעשות את זה. 

ישראל סדן:

	 לא, רק מעירייה שיש לה 27 חברים ומעלה.  

משה גפני:

	 ובעירייה שיש בה 15 חברים?

חמי דורון:

	 לא. 

היו"ר יורי שטרן:

	חבר הכנסת גפני, עד כה המצב היה דומה למה שחבר הכנסת ליבוביץ רוצה לשחזר. צומצם מספר ראשי המועצה, ולכן מספר רב של רשויות יצא מהרשימה של אלה שרשאים למלא את מקום יושב-ראש המועצה. 

אילן ליבוביץ:

	 מספר חברי המועצה צומצם בשניים. 

חמי דורון:

	 אבל לא היו כל כך הרבה עיריות עם 27 חברי מועצה. אם זאת הבעיה שלך, תקבע 25 חברים. 
דוד עמאר:

	צומצם המספר מ-17 ל-15 חברים. 

משה גפני:

	 האמת היא שאני לא חושב שזה נושא של איזונים ובלמים. מה המשמעות של הצעה כזאת? אם ראש העיר רוצה למנות מישהו, בסדר. למה הדבר דומה למשל? אנחנו צריכים תמיד ללכת לשלטון המרכזי. 

עמרם מצנע:

	 גם אם הוא רוצה, הוא לא יכול מתחת ל-27 חברי מועצה. 

משה גפני:

	אני מדבר על העיקרון, למשל למה הדבר דומה? אם תהיה הצעת חוק שראש הממשלה לא ייכנס לממשלה אלא נניח ראש האופוזיציה, מה יגיד עליה שר המשפטים? הרי ראש העיר בעירו הוא ראש הממשלה. 

היו"ר יורי שטרן:

	אבל אם זה בהסכמה?

משה גפני:

	אם זה בהסכמה, הנאום שלי נפל. 

היו"ר יורי שטרן:

	אז הוא נפל. 

מרגלית בוטרמן:

	שר הפנים תומך בהצעה, כפי שהועלתה. אנחנו רואים בהצעה הזאת, גם אם זאת אופוזיציה, איזושהי מערכת בקרה על תפקוד הרשות המקומית. 

משה גפני:

	 מי זה "אנחנו"?

מרגלית בוטרמן:

	 משרד הפנים.

משה גפני:

	 האם זאת עמדת השר?

מרגלית בוטרמן:

	עמדת השר היא לתמוך בחוק. הלשכה המשפטית מסבירה גם למה היא תומכת בחוק. 


משה גפני:

	סליחה שאני כזה דקדקן בעניין הזה, אבל חשוב לי לדעת זאת להמשך. האם זאת עמדת שר הפנים ואתם מגבים אותה משפטית, או שיש עמדה מקצועית של המשרד, וכתוצאה מזה יש עמדה של השר? 

מרגלית בוטרמן:

	 אני לא יודעת את ההיסטוריה של ההסכמה.

משה גפני:

	זאת אומרת שאתם מגבים משפטית את עמדת שר הפנים. זה חשוב לי להמשך, כשיהיה שר פנים אחר...

מרגלית בוטרמן:

	המועצה היא, למעשה, הגוף שאמור לבקר את תפקודו של ראש הרשות היום כשהוא בבחירה ישירה ויש לו כל הסמכויות. למעשה, יש בזה מעין ניגוד עניינים שראש המועצה – שהמועצה אמורה לבקר אותו – הוא בעצם זה שמכנס את ישיבות המועצה, והוא זה שקובע את סדר היום שלה. אנחנו מודעים לכך שיש פעמים רבות בעיות שלא מעלים הצעות של חברי אופוזיציה, למרות הוראות החוק. 

מוטי ששון:

	 אין דבר כזה, אתה הולך ישר לבג"צ. 

אילן ליבוביץ:

	תראה כמה בג"צים כאלה יש, שיושב-ראש עיר לא נותן לחברי אופוזיציה לדבר בישיבות  מועצה. 

משה גפני:

	אם אנחנו מדברים על מצב כזה, אז תכנס את מועצת העיר וראש העיר לא יבצע, ואז תלך לבג"צ, אז מה זה משנה?

עמרם מצנע:

	יש נהלים, ויש נהלים שלא מבצעים. 

חמי דורון:

	חבר הכנסת מצנע, אולי אתה חיית באיזושהי בועה בצפון וניהלת את הדברים בצורה אחרת. 

משה גפני:

	אבל חבר הכנסת חמי דורון, אתה לא תפתור את הבעיה. 

חמי דורון:

	יש המון דוגמאות, סתם הגעתי 20 פעם לבג"צ?

מרגלית בוטרמן:

	אין עדיין כוונה לעשות שינוי מקיף בכל המבנה של יכולת הפיקוח של המועצה, אנחנו בהחלט רואים בהצעת חוק הזאת כחלק מהתקדמות.

היו"ר יורי שטרן:

	ומה עם התוספת שזה בהסכמת ראש העיר?

מרגלית בוטרמן:

	אפילו אם יושב ראש המועצה ירצה לתת את זכות הדיבור וראש הרשות לא ירצה, הוא יעיף אותו באותה הזדמנות. 

ישראל סדן:

	מי יעיף אותו?

מרגלית בוטרמן:

	 ראש הרשות. 

ישראל סדן:

	איך הוא יעיף אותו? 

מרגלית בוטרמן:

	הפיטורים שלו מיידיים, אפילו בלי אישור מועצה - -

ישראל סדן:

	תאמצו את סעיף 14, וזה בסדר. 

מרגלית בוטרמן:

	דרך אגב, סעיף 14 מדבר על הבחירה.  

היו"ר יורי שטרן:

	לדעתי, אין שום טעם ליצור פה תפקיד שיהווה מוקד למרד. יוצרים איזשהו מנגנון, שהוא פשוט מייצר אופוזיציה פעילה בהגדרה, כי פתאום ישנה אפשרות להקים ממש שלטון נגדי. אני לא חושב שכדאי לנו לעשות זאת. 

מרגלית בוטרמן:

	 אופוזיציה זה לא דבר גרוע. 

חמי דורון:

	 יש מקומות שחושבים שכן, וזו הבעיה הגדולה. 


היו"ר יורי שטרן:

	אבל היעדר שלטון זה דבר גרוע. חבר הכנסת דורון, תחליף אותי לכמה דקות בבקשה. 

מ"מ היו"ר חמי דורון:

	יש שתי בעיות בתפיסה הבסיסית של יושב ראש מועצה. בדרך כלל, נכון להיום ראש העיר הוא יושב ראש המועצה. במקרים רבים, העובדה שראש העירייה או ראש הרשות צריך לכנס את המועצה ולבוא למועצה יוצרת את המצב שהוא בעל המועצה. יכול להיווצר מצב שבו בהפרדה הזאת הוא ממילא מצפצף על המערכת כי הוא עושה מה שהוא רוצה ויש לו רוב, או לחלופין לפי פקודת העיריות כל הסמכויות נתונות בידי ראש הרשות ולכן הוא יכול להרשות לעצמו להתעלם ולא לבוא בכלל למועצה, למנות יושב-ראש מועצה על המועצה וכך נגמר הסיפור. זאת זווית אחת שאפשר להסתכל עליה, שאני חושב שהיא רעה.  

מוטי ששון:

	זה  מה שעשה מאיר בעיר שלך.

מ"מ היו"ר חמי דורון:

	עד שהבאנו אותו לבג"צ באוזניים. 

מוטי ששון:

	הוא לא בא לישיבות. 

מ"מ היו"ר חמי דורון:

	הוא שכח שעל פי פקודת העיריות כתוב גם "ובכפוף להחלטות המועצה". את זה הוא תמיד שכח, עד שמישאל חשין הזכיר לו את זה.  

מוטי ששון:

	מה זאת אומרת שראש מועצה רוצה לדבר ולא נותנים לו לדבר? אין דבר כזה. יש לו 10 דקות, והוא רשאי לקבל 10 דקות של עוד אחד. אתה אומר דברים לא נכונים. 

מ"מ היו"ר חמי דורון:

	קודם כל, לא שמעת אותי אומר את הדבר הזה. תבדוק את הפרוטוקול. 

מוטי ששון:

	 לא מעלים הצעה לסדר? הוא חייב להעלות. אז הממונה על המחוז מכנס את המועצה. 

מ"מ היו"ר חמי דורון:

	הנקודה הבאה שצריך לבדוק היא את נושא האיזונים והבלמים, האם תפקיד המועצה הוא גם ליצור איזושהי מערכת איזון לפעולות של ראש העירייה. השאלה היא האם יושב ראש מועצה צריך להיות דווקא פקיד של ראש העיר, כי אז הוא מיותר. אתם אומרים פה שיש לתת לראש העירייה זכות וטו על תפקיד של יושב ראש המועצה. 

מוטי ששון:

	לא, זה תפקיד שלו. 

מ"מ היו"ר חמי דורון:

	זה לא  תפקיד שלו. 

עמרם מצנע:

	האמירה פה היא שלא צריך את זה, אבל הולכים לקראת. אם אתם רוצים, אנחנו אומרים שזה יהיה בהסכמה. 

דוד עמאר:

	 זה הרס השלטון המקומי. מי יקבע את סדר היום?

משה גפני:

	 מאיר ניצן נבחר על ידי הציבור. חמי דורון הלך לאופוזיציה והצליח לעשות רוב לעומתי למאיר ניצן. הרי אם יש הסכמה, אין בעיה, וזה יכול להיות גם במועצה שיש בה תשעה חברים. אם ראש המועצה חושב שיהיה מישהו אחר מהקואליציה שלו שינהל את ישיבות המועצה, זה בסדר. אבל אם אתה אופוזיציה למאיר ניצן, איזו סמכות אתה נותן לו בחוק הזה? אתה אומר שאתה תנהל את ישיבות המועצה. על פי ההגדרות בחוק היום, מאיר ניצן צריך לכנס מועצה אם אתה דורש, הוא צריך לאפשר לך להעלות הצעות לסדר היום ואתה יכול לקבל החלטות אם יש לך רוב במועצת העיר. אתה אומר לו שלא מדובר רק בזה, אלא שאתה לוקח ממנו את ניהול ישיבות המועצה. אתה מבין מה יקרה בראשון לציון מבחינת התושבים?

מוטי ששון:

זה מה שהוא רוצה - - 

מ"מ היו"ר חמי דורון:

	ממש לא, הרי לא שמעת את  מה שאני רוצה לומר בסך הכל. אני לא מסתכל רק על ראשון לציון, אלא אני רואה ושומע מה קורה אצלך בחולון. אני היום מפעיל שדולה של מנהל תקין ברשויות המקומיות ואני שומע מה קורה אצלך ואצל דוד עמאר. האמן לי שפונים אליי חברי מועצות מכל הארץ, ולכן אני יודע מה קורה. ברמה העקרונית, אם תסתכל בפקודת העיריות, גם כשיש יושב ראש מועצה, ראש העיר רשאי לדבר מתי שהוא רוצה, בהקשר לניהול. 

אתה אומר היום שאני כחבר אופוזיציה רגילה, גם אם אין לי רוב, יכול היום לכנס את המועצה. זה לא נכון, אני יכול לכנס את המועצה רק אם יש לי רוב של שליש מחברי המועצה, וגם זה תלוי בראש העיר, מכיוון שאם הוא לא מקיים את זה תוך שבעה ימים אלא למשל מכנס כל שבועיים ישיבה - -

מוטי ששון:

	 אבל אז הוא מעלה את ההצעה לסדר בישיבה הקרובה. הוא לא יכול להתעלם מהצעה לסדר של חברים. 

מ"מ היו"ר חמי דורון:

	 קודם כל, זה נכון. אני אומר שהמחוקק בזמנו קבע ש-27 חברי מועצה יתנו את האפשרות למנות יושב ראש מועצה, כי עיר שיש בה 27 חברי מועצה היא כבר עיר גדולה. לכן, צריכה להיות איזושהי חלוקת עבודה בין הדרג המחוקק שזאת המועצה והניהול השוטף של המועצה – שהוא יותר דיבורים ופחות מעשים - לבין הדרג של ראש העיר.



משה גפני:

	אתה יודע למה המחוקק עשה את זה?

מ"מ היו"ר חמי דורון:

	אני לא קראתי את ההיסטוריה החקיקתית. 

משה גפני:

	באיזו שנה החוק הזה עבר?

מירי פרנקל-שור:

	היה תיקון בתשמ"ז, אבל אני לא יודעת מה הוסף. 

מ"מ היו"ר חמי דורון:

	 בגלל שנוצר מצב שבו  ירדו מ-27 ל-25 חברים, ואז איבדו את הזכות הזאת במספר ערים – ואני חושב שאפשר לספור את הערים האלה - לדעתי לא צריך להוריד את מספר החברים ל-15. אני חושב שצריך להשאיר את זה באותו מצב עם השינוי, זאת אומרת עיר שהיו בה קודם 27 חברים והיום יש בה 25 חברים, צריכה להישאר עם 25 חברים. 

משה גפני:

	הכנסת התייחסה תמיד לעיריות הגדולות כעיריות יותר אחראיות. התייחסו לרשויות הקטנות בפחות אחריות. לכן אמרו שבעירייה כמו תל אביב, ירושלים, חיפה, אפשר למנות יושב ראש למועצה, כי חברי הכנסת חשבו שזה יקל על ראש העיר ולא יגרום לאנדרלמוסיה. הרי מה זה משנה אם בעירייה 11 חברים או 13 חברים? הרי המבנה המשפטי הוא לא שונה. היום אני כבר לא בטוח במצב הזה. על אף שאלה עיריות יציבות - שכן בשלב הזה העיריות הגדולות מחזיקות מעמד במצב הקשה בו הן נמצאות - הטיעון הזה לדעתי כבר לא כל כך רלוונטי. 

ישראל סדן:

	אני חושב שהדברים די ברורים ושאפשר לסגור את העניין הזה. לנו חשוב שהרשויות תתנהלנה בצורה תקינה. עם כל הכבוד לאנלוגיה שמנסים לעשות בין רשות מקומית לבין הפרדת הרשויות כנסת-ממשלה, יש בכל זאת הבדל די מהותי. בגלל העובדה שנתנו בידי ראש הרשות סמכויות כה רחבות על-פי שינוי החקיקה, דומני מ-1976 - שהפרידו את הבחירה של ראש הרשות מהמועצה ונתנו אותו לבחירה ישירה של הציבור - המועצה חייבת להתנהל על ידי ראש הרשות. אם זה לא המצב ואם יש מועצה לעומתית, כל מערך התפקוד השוטף של הרשות נפגע ונעצר. העניין הזה חייב להיות ברור. שבועיים ימים הייתי במועצה לעומתית - במקום לעסוק בניהול העיר, התעסקתי במניפולציות הפוליטיות איך לשרוד. עם כל הכבוד לכך שנתנו לראש הרשות סמכויות רחבות מאוד, הגבילו אותו בצורה משמעותית אם אין לו קואליציה, ולכן צריך להיות מאוד זהירים. איני נגד ביזור הסמכויות ואיני מתנגד לחלק עוד תפקידים, ובלבד שזה לא ישתק את הרשות. ההצעה שהועלתה לפני כן היא הצעה מכובדת ומקובלת, שזה יהיה בהסכמה של ראש הרשות. 

היו"ר יורי שטרן:

	מדינת ישראל הכניסה את עצמה למצב בלתי סביר, והיא יצאה ממנו על-ידי כך שיצרה מצד אחד בחירה ישירה של ראש ממשלה, ומצד שני השאירה את כל המנגנון הפרלמנטרי, ואז נוצרה אי יציבות. 


חמי דורון:

	אז בואו נחזור גם לשיטה הישנה. 

עמרם מצנע:

	ההפך. 

היו"ר יורי שטרן:

	אני לא חושב שזה נכון ללכת היום בדרך שמקבעת ומגבירה את הסתירה הפנימית הזאת, כי משמעות הדבר היא לנטרל את השלטון ולהפוך אותו לקרקס ללא הפסקה. 

דני ועקנין:

	חבריי אמרו שההצעה לא רק מיותרת, אלא גם מעידה על בורות בנושא של שלטון מקומי. 

היו"ר יורי שטרן:

	אני מבקש לא להשתמש בביטויים כאלה. אתה גם הצטרפת לישיבה בשלב מאוחר. יש פה כבר שכלולים ושיפורים. אולי תחכה ותשמע את ההצעה המחודשת, ואז תסכים לה. 

דני ועקנין:

	המדינה הולכת לקראת אוטונומיה לרשויות מקומיות. כשאתה מסתכל על הגישה בכל התחומים המערכתיים של הרשויות, אתה רואה שהמדינה אומרת שתיתן לנו פחות ופחות. כל ראש עיר שעיניו בראשו מבין שהמדינה אומרת "עוד שנה, שנתיים ושלוש שנים תסתדרו לבד". יכול להיות שזה רעיון גדול, אבל דבר אחד סותר את השני: מצד אחד אומרים לרשות המקומית "את ילדה גדולה, את תסתדרי לבד, את לא צריכה מענק איזון", ומצד שני אומרים לה "את לא ילדה גדולה, כל דבר נכתיב לך".

היו"ר יורי שטרן:

	אנחנו לא דנים בזה כעת. זה אומנם דבר מרכזי, אבל ההצעה הזאת לא כל כך שייכת לזה. 

דני ועקנין:

	כשממנים ראש מועצה בעיר?

היו"ר יורי שטרן:

	כדאי שתקבל את הצעתי. 

אילן ליבוביץ:

	אני לא מכיר אותך, אבל להיכנס עכשיו לישיבה ולהגיד שמה שעושים פה זאת בורות, זה לא במקום. 

היו"ר יורי שטרן:

	הערתי על כך כבר. 


משה גפני:

	שמו דני ועקנין, ראש עיריית בית-שמש. 
	
מוטי ששון:

	אני חושב שההצעה שלכם במקומה. היא עושה קצת סדר בעניינים, אחרת תהיה אנרכיה. אני אתן את הדוגמה שלו – הוא פעמיים החליף קואליציה לעומתית. הוא בחר קואליציה, שבועיים אחר כך לא היתה לו קואליציה ושבועיים אחר כך שוב היתה לו קואליציה. כל מה שעשה בתקופה הזאת זה אך ורק לבזבז אנרגיה, ואני אומר לכם שמבזבזים הרבה מאוד אנרגיה. נבחרנו כדי לשרת את התושבים. אני מדבר על ההצעה שאתם מעלים עם התוספת של ישראל סגן.

אילן ליבוביץ:

	אני מוכן שזה יהיה בהסכמת ראש העיר, אבל גם הפיטורים שלו? בסעיף 131 קבעו מתי יושב-ראש מועצה מכהן, אבל אז זה נתון רק למשחק ראש העיר, ולא זאת היתה הכוונה פה, שראש העיר הוא גם זה שימנה וגם זה שיפטר מתי שנוח לו. אם מחר הוא יריב עם יושב ראש המועצה, הוא יפטרו?

ישראל סדן:

	דומני שהנתון שנתתי פה לא מספיק התחדד. אני אמרתי שמעמדן של המפלגות אבד בשלטון המקומי. יותר ויותר סיעות מקומיות שהן לוקליות ומייצגות קהילות כאלה וכאלה נכנסות לתמונה. משום כך לקחתי את חדרה כדוגמה קלאסית. בחדרה שמונה סיעות יחיד על 19 חברי מועצה, אתם מבינים את המשמעות של זה? עזבו את אחוז החסימה, כי לא דנים בזה עכשיו. דיברתי עם שר הפנים על העניין הזה. בגלל ה"סיפור" של מוטי ששון ושל אחרים גם דיברתי על נושא הסגנים בשכר, ואמרתי שצריך לעשות פה רדיקליזציה מוחלטת של הנושא הזה, כי אחרת אנחנו הולכים לתוהו ובוהו. מעבר לזה, בחדרה יש 13 סיעות על 19 חברים. המוביליות בלתי ניתנת אפילו למעקב. אם מינינו ראש מועצה על פי סעיף 14, על פי סעיף 26 אתה מפטר אותו, אבל אתה לא יכול להשאיר מצב שאתה מינית יושב-ראש מועצה וברוב של שני שליש מפטרו. סגן אתה יכול לפטר ברוב של שני שליש. איך אתה מחליף ראש מועצה?

אילן ליבוביץ:

ברוב רגיל של מועצת העיר, זה כתוב בחוק. 

ישראל סדן:

ומה קורה אם אתה במועצה לעומתית, ויש מועצות לעומתיות היום? 

היו"ר יורי שטרן:

	הרי זה המשך של אותו סיפור ושל אותה הסתייגות. לא רוצים שהתפקיד הזה יהפוך לתפקיד של ראש הממשלה האלטרנטיבי. 

חמי דורון:

	 למה המשחק הזה? ליושב ראש מועצה אין סמכויות ביצוע. הוא יכול לכנס את המועצה, יחליט איזה החלטות שהוא רוצה והכל יהיה "מים". 

דוד עמאר:

	 אז הוא יהיה ראש העיר. אתה מתאר לעצמך שמעל אריק שרון יהיה מי שיקבע את סדר היום?

מוטי ששון:

	 חבר הכנסת חמי דורון, מה שאתה עושה לא הוגן. 

דני ועקנין:

	והוא כועס שאני מדבר על בורות...להרוס אין בעיה. 

עמרם מצנע:

	מה שאמרתי לפני חצי שעה זה שלא ניתן יהיה לגשר בין מי שרוצה יושב ראש מועצה כדי לאזן את ראש העיר – וזה פחות או יותר מה שמייצג חבר הכנסת חמי דורון - לבין מי שאומר "בואו נאפשר זאת בהסכמה כדי לעזור לראש העיר". חבל על כל הוויכוחים האלה, לא נצליח לגשר על זה, ולכן אני מציע להצביע על ההצעה. 

דוד עמאר:

	 מי קובע את סדר היום?

חמי דורון:

	יושב ראש המועצה קובע את סדר היום. 

עמרם מצנע:

	כל פעם אתם מעוררים מחדש את הוויכוח. אני מציע שגם המינוי וגם הפיטורים יהיו בהסכמה של ראש העיר. 

ישראל סדן:

	 כמו ממלא מקום. 

היו"ר יורי שטרן:

	לפנינו שתי הצעות: האחת, שייכתב שהמינוי הוא אך ורק בהסכמת ראש העיר, והשנייה – שגם הפיטורים, בדומה לכל המהלך עם ממלא מקום ראש העיר. 

משה גפני:

	 אני רוצה להבהיר על מה מדובר. אני מתנגד להצעת החוק הזאת כמו שהיא כתובה. 

היו"ר יורי שטרן:

	גם לתיקונים?

משה גפני:

	אני רוצה שמציע ההצעה יידע שאם כוונתו לבלום את ראש העיר, הוא עכשיו מטיב עם ראש העיר, וזה בסדר. היום ממנים את ראש המועצה וזהו. היום המינוי שלו יהיה רק בהסכמה, ואתה מרע את המצב מבחינת כוונתך. 

אילן ליבוביץ:

	 לגבי אותן הרשויות - -

משה גפני:

	 מה זה משנה? הרי המספר שיהיה בחוק יהיה בהסכמה. 

היו"ר יורי שטרן:

	מה  דעתך על החוק - בלי תיקונים? עם תיקונים?

משה גפני:

	אני נגד. אני אמרתי לחבר הכנסת ליבוביץ שאם זה בהסכמה, אני מצביע בעד. אם זה לא בהסכמה, אני מצביע נגד. אם זה בהסכמה, הוא הולך לקבל בדיוק ההיפך ממה שהוא התכוון לקבל. 

דוד אזולאי:

	חבר הכנסת גפני, אתה אומר שיושב ראש המועצה ימונה או יפוטר על-ידי ראש העיר בלבד. 

משה גפני:

	 רק בהסכמה, והיום זה לא כך. 

דוד אזולאי:

	 אז בעצם לחברי מועצה אין מה לומר בעניין?

דני ועקנין:

	חבר הכנסת אזולאי, זאת מצווה? זה לא מופיע בשום מקום במקרא. 

דוד אזולאי:

	אדוני היושב ראש, אני חושב שמאז חוק הבחירה הישירה יש כמעט אוטונומיה מלאה לראשי הרשויות. 

דוד עמאר:

	 מה רע בזה?

דוד אזולאי:

	 אני לא אומר שזה רע. 

עמרם מצנע:

	אנחנו מקיימים פה דיון. אני הגעתי בדיוק בזמן מחיפה בשעה 9:00. עם כל הכבוד לחבר הכנסת שנכנס עכשיו, כל חבר כנסת מעלה את מה שטחנו עכשיו במשך שעה. 

דוד אזולאי:

	חבר הכנסת עמרם מצנע, אני מתנצל על כך שאני צריך לדבר ברשות, וקיבלתי רשות... חברי כנסת נכנסים ויוצאים ובאים מתי שרוצים לישיבה והם גם עוזבים מתי שהם רוצים, וליושב ראש יש זכות לקבוע מתי תהיה ההצבעה. 
מאז הבחירה הישירה לראשי הרשויות יש אוטונומיה מלאה. יש ויכוח האם זה טוב או לא, אבל לא ניכנס כרגע לוויכוח הזה. מה שאנחנו הולכים כרגע לעשות אומר שאנחנו משחררים את ראש העיר גם מלהופיע במועצה בפני חברי המועצה. לכן אני הבעתי את דעתי גם במליאה ואמרתי שאני מתנגד להצעת החוק במתכונתה הנוכחית. לא יעלה על הדעת שראש עיר שנבחר בבחירה ישירה על-ידי הציבור, לא יבצע את הפעולה שפעם אחת בחודש הוא צריך לעשות, ויש ראשי רשויות שלא עושים גם את הפעולה הזאת פעם אחת בחודש. לא יכול להיות שהוא לא יבוא למליאה אלא ישלח את האיש הזה לנהל את המועצה. מה זה חשוב מה הוא יעשה?  אין לו סמכויות, הוא יבוא, יצביע, יחליטו וילכו הביתה, בסופו של דבר ראש העיר יקבע. אני חושב שזה לא מקובל. אני חושב שהצעת החוק בטעות יסודה, ואסור לנו לתת לה יד. לגבי דברי חברי חבר הכנסת גפני, אולי תואיל לומר לי מה הועילו חכמים בתקנתם? מה זה נותן אם זה בהסכמה או לא?

משה גפני:

	 לא הועילו. לא אני יזמתי את החוק. 

היו"ר יורי שטרן:

	מציעי החוק מבקשים לא להצביע היום. נקיים עוד דיון. 

עמרם מצנע:

	 אני ממליץ להצביע לדחות את החוק. 

דוד אזולאי:

	 לשם כך אתה צריך להפילו פה. 

מירי פרנקל-שור:

	אתה לא יכול להפיל אותו, כיוון שזו הכנה לקריאה שנייה ושלישית. זה צריך לחזור למליאה בכל מקרה, ואז לבוא למליאה ולהציע להסיר זאת מסדר היום. מבקש המציע לעשות פסק זמן, לא להצביע היום ולראות מה קורה. 

משה גפני:

	גברתי היועצת המשפטית, חבר הכנסת מצנע מבקש מהיושב ראש להביא את זה להצבעה, להפיל את זה כאן ולהביא זאת למליאה. מבקש חבר הכנסת אילן ליבוביץ, שהוא המציע, לדחות את ההצבעה, ועכשיו ההכרעה היא בידי היושב ראש. 

חמי דורון:

	 חבר הכנסת אזולאי צייר פה ברמה העקרונית בדיוק את מה שאני ציירתי לגבי יושב-ראש מועצה, אבל הוא שכח דבר אחד. החוק קובע שחבר מועצה שלא מופיע לשלוש ישיבות רצופות, וראש העיר הוא גם חבר מועצה, אפשר להרחיק אותו מהמועצה. 

דוד אזולאי:

	 אתה יודע כמה ראשי רשויות לא עושים זאת?

היו"ר יורי שטרן:

	המציעים מבקשים לדחות את ההצעה. 
תודה רבה, אני נועל את הישיבה. 
הישיבה ננעלה בשעה 10:15





